S-778/2013

Mál þetta, sem var dómtekið 3. þ.m., er höfðað með ákæru lögreglustjórans á Suðurnesjum, útgefinni 9. september 2013, á hendur F-kk-þgf S-kk-þgf H-kk-þgf, kt. 000000-0000, Réttarholti 3 á Reyðarfirði.

Ákærða er gefið að sök brot gegn 2. gr. sbr. 6. gr. laga nr. 65/1974 um ávana- og fíkniefni „með því að hafa að kvöldi laugardagsins 26. nóvember 2011, flutt til landsins sem farþegi með flugi nr. HCC-502 frá London Gatwick, Bretlandi, 183,30 grömm af kókaíni, sem hefur 61-68% styrkleika, ætluð til söludreifingar hér á landi í ágóðaskyni, en unnt er að framleiða um 508 grömm af kókaíni úr fíkniefnunum miðað við 22% styrkleika. Ákærði faldi fíkniefnin í styrkleikaplasti sem skrúfað hafði verið fast undir fóðri að innanverðu í dökkblárri snyrtitösku af gerðinni Primica og komið fyrir ofan í blárri ferðatösku af gerðinni Line Travel, en hann var handtekinn við komu til Keflavíkurflugvallar.“

Þess er krafist að ákærði verði dæmdur til refsingar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Ákærði hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu og eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök í ákæru og er þar réttilega heimfærð til refsiákvæða.

Með dómi 9. september 2010 var ákærða gert að sæta fangelsi í þrjá mánauði, skilorðsbundið til tveggja ára, fyrir þjófnaðarbrot og nytjastuld. Með því broti sem ákærði er nú sakfelldur fyrir hefur hann rofið skilyrði fyrir frestun á fullnustu þessarar refsingar. Verður refsing ákærða fyrir þau brot hans sem sá dómur tók til og brotið sem um ræðir í þessu máli ákveðin í einu lagi, sbr. 60. gr. og 77. gr. almennra hegningarlaga nr. 19/1940.

Ákærði er samkvæmt framansögðu sakfelldur fyrir innflutning á fíkniefnum sem til stóð að selja hér á landi í ágóðaskyni. Við ákvörðun refsingar samkvæmt 1. mgr. 5. gr. laga nr. 65/1974 verður að leggja til grundvallar þá staðhæfingu ákærða að hann hafi ekki verið eigandi fíkniefnanna og að hann hafi tekið að sér að flytja þau hingað til lands gegn 300.000 króna þóknun. Að þessu og framangreindu virtu og með hliðsjón af dómaframkvæmd og magni og styrkleika þeirra efna sem brot ákærða tekur til þykir refsing hans hæfilega ákveðin fangelsi í 9 mánuði.

Rétt tæp tvö ár eru liðin frá því að ákærði framdi brot sitt. Hefur engin skýring verið gefin á drætti sem varð á meðferð málsins frá því í janúar 2012 og þar til ákæra á hendur ákærða var gefin út og fer hann í bága við 2. mgr. 53. gr. laga nr. 88/2008, sbr. og 1. mgr. 70. gr. stjórnarskrárinnar og 1. mgr. 6. gr. mannréttindasáttmála Evrópu. Þá liggja fyrir upplýsingar sem benda til þess að ákærði hafi snúið lífi sínu til betri vegar frá því sem var þegar hann framdi brot sitt. Eins og hér stendur sérstaklega á samkvæmt þessu þykir mega fresta fullnustu refsingar ákærða og skal hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955. Komi til fullnustu refsingarinnar skal dragast frá með fullri dagatölu gæsluvarðhald sem ákærði sætti frá 27. nóvember til 5. desember 2011, sbr. 76. gr. almennra hegningarlaga.

Með vísan til 6. mgr. 5. gr. laga nr. 65/1974 er fallist á kröfu ákæruvalds um upptöku fíkniefna.

Ákærði verður dæmdur til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, og aksturskostnað hans, eins og nánar greinir í dómsorði.

D ó m s o r ð

Ákærði, F-kk-nf S-kk-nf H-kk-nf, sæti fangelsi í 9 mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Komi til fullnustu refsingarinnar skal dragast frá með fullri dagatölu gæsluvarðhald sem ákærði sætti frá 27. nóvember til 5. desember 2011.

Ákærði sæti upptöku á 183,3 g af kókaíni.

Ákærði greiði 665.516 krónur í sakarkostnað, þar af 432.975 krónur í þóknun til skipaðs verjanda síns, B-kk-ef H-kk-ef hæstaréttarlögmanns, og 34.000 krónur vegna aksturskostnaðar hans.

Þ-kk-nf I-kk-nf N-kk-nf